**Sisekorraeeskirjaga kehtestatakse ühtsed tingimused Tartu linna asutuses Varjupaik varjupaigateenuse saajatele ööbimiskohtade ja teenuse osutamisega seotud muude ruumide kasutamisel ning üldise korra järgimisel. Sisekorraeeskirja kehtestamise eesmärk on tagada kord ja rahulik õhkkond Varjupaigas. Sisekorraeeskirja sätted on kohustuslikud kõikidele teenuse saajatele.**

**I ÜLDSÄTTED**

* 1. Teenuse saajal on võimalik viibida ööbimiseks ettenähtud ruumides 1. aprillist kuni 30. septembrini kella 19.00 - 8.00. 1. oktoobrist - 31. märtsini on võimalik ruumides viibida 18.00 - 8.00.
  2. Teenuse saajal on võimalik viibida päevakeskuse ruumides 1. aprillist kuni 30. septembrini kella 8.00-19.00. 1. oktoobrist - 31. märtsini on võimalik ruumides viibida 8.00-18.00.

1.3. Varjupaika saabumisel, kohustub isik:

1.3.1. järgneva 3 päeva jooksul esitama arstitõendi tuberkuloosikontrolli läbimise kohta;

1.3.2. näitama teenuse osutajale ette kaasasolevad asjad.

1.4. Ruumides kehtib öörahu kella 23.00 kuni 7.00.

1.5. Varjupaiga ööbimiseks ettenähtud ruumides asuvat söögiruumi on võimalik kasutada kella 19.00-22.00. Söögiruumi kasutamist korraldab teenuse osutaja.

1.6. Varjupaiga päevakeskuse ruumides asuvat söögiruumi on võimalik kasutada päevakeskuse lahtiolekuajal. Söögiruumi kasutamist korraldab teenuse osutaja.

1.7. Varjupaigas pesu pesemist korraldab teenuse osutaja.

1.6. Päevakeskuse ruumides arvuti, teleri ja raadio kasutamist korraldab teenuse osutaja.

1.7. Isikul on õigus võtta Varjupaika kaasa kuni 100 liitrine kott isiklike asjadega.

1.8. Teenuse osutaja ei vastuta teenuse saaja isiklike asjade eest. Isiklikke asju on võimalik hoiustada punktis 2.2 ettenähtud korras.

1.9. Teenuselt lahkumisel hoitakse teenuse saaja isiklikke asju teenuse osutaja poolt 30 järjestikkust kalendripäeva. Asjad, mida 30 järjestiku kalendripäeva jooksul pärast teenuse osutamise lõpetamist ära ei viida, kuuluvad äraviskamisele.

1.10. Teenuse osutajal on õigus keelduda joobetunnustega isikute päevakeskusesse lubamisest.

1.11. Voodikohale ei lubata üle 0,4 promillise joobe kahtlusega isikut. Isiku nõusolekul on teenuse osutajal õigus alkomeetriga joove tuvastada. Joobetunnustega isikutel, kelle joove on 0,4 promilli kuni 2,0 promilli on võimalik viibida kuni vajalikul määral kainenemiseni selleks ettenähtud ruumis.

1.12. Teenusele ei lubata üle 2,0 promillise joobekahtlusega isikut põhjusel, et isik võib kujutada ohtu enda ja teiste isikute elule ja tervisele. Isiku nõusolekul on teenuse osutajal õigus alkomeetriga joove tuvastada. Varjupaiga töötaja informeerib joobe kahtlusega isikust politseid.

**II IGAPÄEVAELU KORRALDAMINE**

**2.1. Varjupaigas viibimine**

2.1.1. Teenuse saaja on kohustatud:

2.1.1.1. täitma teenuse osutaja korraldusi teenuse osutamist, sh sisekorraeeskirja täitmist puudutavates küsimustes;

2.1.1.2. tegema teenuse osutamisel koostööd teenuse osutajaga;

2.1.1.3. tagama puhtuse ja korra Varjupaiga territooriumil, üldkasutatavates ruumides ja isiku kasutuses olevas ruumis, sh korrastama oma voodikoha. Teenuse osutajal on õigus kontrollida ruumide korrasolekut ja nõuda vajadusel nende korrastamist;

2.1.1.4. tagama isikliku hügieeni, sealhulgas pesema iseennast ja oma riideid;

2.1.1.5. kasutama säästlikult vett ja elektrienergiat;

2.1.1.6. tagama elektri- ja muude seadmete kasutamisel tuleohutuse;

2.1.1.7. mitte tegema ruumides olevate seadmete, sisustuse täiendusi ega ümberseadistusi ilma Varjupaiga juhataja loata;

2.1.1.8. teavitama esimesel võimalusel teenuse osutajat purunenud sisustusest või asjadest, riketest, avariiohtlikest olukordadest ja sisekorraeeskirja rikkumistest;

2.1.1.9. hüvitama tema tegevuse tõttu eluruumis või selles asuvate seadmete või mööbli kahjustamisest või hävitamisest tekkinud kahju.

2.1.2. Teenuse osutajal on õigus paigutada teenuse saajaid ümber teise ruumi teenuse osutamise paremaks korraldamiseks.

**2.2. Isiklikud asjad**

2.1. Teenuse osutaja tagab lukustatava hoiuruumi või -kapi olemasolu teenuse saaja isiklike asjade hoidmiseks.

**2.3. Keelatud asjad ja tegevused**

2.3.1. Teenuse saajal on keelatud:

2.3.1.1. suitsetamine Varjupaiga ruumides, välja arvatud selleks ette nähtud ruumis;

2.3.1.2. teisi Varjupaigas viibivaid isikuid häiriv või vägivaldne käitumine;

2.3.1.3. Varjupaiga või teiste seal viibivate isikute vara lõhkumine ja kahjustamine.

2.3.1.4. tuua Varjupaiga ruumidesse lemmikloomi;

2.3.1.5. alkoholi, narkootilise, psühhotroopse või muu toksilise joobe tekitamiseks kasutatava aine omamine ja tarvitamine;

2.3.1.6. lõhkeaine, pürotehnilise aine ja pürotehnilise toote omamine lõhkematerjaliseaduse tähenduses;

2.3.1.7. relvade omamine relvaseaduse tähenduses (sh külmrelvad, gaasipihustid);

2.3.1.8. muu asja kaasa võtmine, mis võib kujutada ohtu teenust saava isiku enda või teiste isikute elule ja tervisele;

2.3.2. Ohukahtluse korral punktides 2.3.1.6, 2.3.1.7 nimetatud asjade ja/või ainete kohta või punktis 2.3.1.5. nimetatud aine kohta, mida kasutatakse narkootilise joobe tekitamiseks edastab teenuse osutaja politseile andmed ohu väljaselgitamiseks.

2.4.3. Punktis 2.3.1 nimetatud keelatud aine ja/või esemega, mis ei sea kedagi otseselt ohtu, kuid on teenuse osutaja hinnangul Varjupaiga ruumides keelatud, on võimalik anda teenuse osutaja kätte hoiule.

2.4.5. Alkoholi ja muid joobe tekitamiseks kasutatavaid aineid teenuse osutaja ei hoiusta.

**III SISEKORRAEESKIRJAGA TUTVUMINE**

3.1. Sisekorraeeskirja tutvustatakse igale teenusele saabunud isikule allkirja vastu. Allkirjaga kinnitab isik, et ta on tutvunud sisekorraeeskirjaga ja kohustub seda järgima.

3.2. Sisekorraeeskiri on kättesaadav Varjupaiga ruumides ja Varjupaiga kodulehel.